LT Europos Sąjungos oficialusis leidinys C 89/2

Pranešimas apie antidempingo tyrimo dėl Malaizijos ir Taivano kilmės sintetinių kuokštelinių poliesterių pluoštų importo inicijavimą

(2006/C 89/02)

Pagal Tarybos reglamento (EB) Nr. 384/96 dėl apsaugos nuo importo dempingo kaina iš Europos bendrijos narėmis nesančių valstybių (1) (toliau — pagrindinis reglamentas) 5 straipsnį Komisija gavo skundą, kuriame teigiama, kad Malaizijos ir Taivano (toliau — tiriamosios šalys) kilmės sintetiniai poliesterių pluoštai yra importuojamos dempingo kaina ir dėl to daro didelę žalą Bendrijos pramonei.

1. Skundas

Skundą 2005 m. kovo 3 d. gamintojų, kurių pagaminama produkcija sudaro didžiąją dalį, šiuo atveju daugiau kaip 50 %, visos Bendrijoje pagaminamų sintetinių kuokštelinių poliesterių produkcijos, vardu pateikė Comité International de la Rayonne et des Fibres Synthétiques (CIRFS) (toliau — skundo pateikėjas).

2. Prekė

Tiriamoji prekė yra Malaizijos ir Taivano kilmės sintetiniai kuokšteliniai poliesterių pluoštai, nekaršti, nešukuoti ir kitu būdu neparuošti verpimui (toliau — svarstomoji prekė), kurie paprastai priskiriami KN kodui 5503 20 00. Šis KN kodas pateikiamas tik dėl informacijos.

3. Įtarimas taikius dempingą

Įtarimas, kad Malaizija ir Taivanas taikė dempingą grindžiamas apskaičiuotos normaliosios vertės palyginimu su svarstomosios prekės eksporto į Bendriją kainomis.

Atsižvelgiant į tai, apskaičiuoti dempingo skirtumai abiejų tiriamųjų eksportuojančių šalių atžvilgiu yra dideli.

4. Įtarimas padarius žalą

Skundo pateikėjas pateikė įrodymų, kad svarstomosios prekės importas iš Malaizijos ir Taivano, atsižvelgiant į absoliučius skaičius ir rinkos dalį, apskritai išaugo.

Teigiama, kad svarstomosios importuojamos prekės kiekis ir kainos, be kitų padarinių, turėjo neigiamos įtakos prekių kainų lygiui ir Bendrijos pramonės užimamai rinkos daliai ir tai iš esmės padarė neigiamą poveikį Bendrijos pramonės finansinei padėčiai ir užimtumui.

5. Tvarka

Pasikonsultavusi su Patariamuoju komitetu ir nustačiusi, kad Bendrijos pramonė pateikė skundą arba toks skundas buvo pateiktas jos vardu, ir kad yra pakankamai įrodymų, pagrindžiančių tyrimo inicijavimą, Komisija inicijuoja tyrimą pagal pagrindinio reglamento 5 straipsnį.

5.1. Dempingo ir žalos nustatymo tvarka

Tyrimo metu bus nustatyta, ar svarstomoji prekė, kurios kilmės šalys yra Malaizija ir Taivanas, yra parduodama dempingo kaina, ir ar dempingas padarė žalos.

a) Atranka

Atsižvelgdama į akivaizdžiai didelį šiame tyrime dalyvaujančių šalių skaičių, Komisija, remdamasi pagrindinio reglamento 17 straipsniu, gali nuspręsti taikyti atranką.

i) Taivano eksportuotojų ir (arba) gamintojų atranka

Siekiant suteikti Komisijai galimybę nuspręsti, ar atranka yra būtina (o jei būtina, atrinkti bendroves), visų eksportuotojų ir (arba) gamintojų arba jų vardu veikiančių atstovų prašoma pranešti apie save Komisijai ir per 6 dalies b punkto i papunktyje nustatytą terminą bei šio pranešimo 7 dalyje nustatyta forma pateikti tokią informaciją apie savo bendrovę ar bendroves:

— pavadinimas, adresas, el. pašto adresas, telefono ir fakso numeriai bei kontaktinis asmuo,

— svarstomosios prekės, parduotos eksportui į Bendriją nuo 2005 sausio 1 d. iki 2005 m. gruodžio 31 d., apyvarta vietos valiuta ir kiekis tonomis,

— laikotarpiu nuo 2005 m. sausio 1 d. iki 2005 m. gruodžio 31 d. visa svarstomosios prekės apyvarta vietos valiuta ir vidaus rinkoje parduotas kiekis tonomis,

— ar bendrovė ketina prašyti nustatyti individualų dempingo skirtumą (2) (nustatyti individualų dempingo skirtumą gali prašyti tik gamintojai),

— tiksliai apibūdinta bendrovės veikla, susijusi su svarstomosios prekės gamyba;

— visų susijusių bendrovių (3), dalyvaujančių gaminant ir (arba) parduodant (eksportui ir (arba) vidaus rinkai) svarstomąją prekę, pavadinimai ir tiksliai apibūdinta veikla;

— kita svarbi informacija, kuri padėtų Komisijai vykdyti atranką;

— pateikdama nurodytą informaciją, bendrovė sutinka būti įtraukta į atranką. Jei bendrovė bus atrinkta, ji turės atsakyti į klausimyno klausimus ir leisti atlikti tyrimą vietoje. Jeigu bendrovė nurodys, kad ji nesutinka būti įtraukta į atranką, tai bus laikoma atsisakymu bendradarbiauti. Atsisakymo bendradarbiauti pasekmės nurodytos 8 dalyje.

Siekdama gauti informacijos, kuri jos nuomone yra reikalinga atrenkant eksportuotojus ir (arba) gamintojus, Komisija papildomai kreipsis į Taivano valdžios institucijas ir visas žinomas eksportuotojų ir (arba) gamintojų asociacijas.

ii) Importuotojų atranka

Siekiant suteikti Komisijai galimybę nuspręsti, ar atranka yra būtina, o jei būtina, nustatyti imtį, visų importuotojų arba jų vardu veikiančių atstovų prašoma pranešti apie save Komisijai ir per 6 dalies b punkto i papunktyje nustatytą terminą bei 7 dalyje nustatyta forma pateikti tokią informaciją apie savo įmonę ar įmones:

— pavadinimas, adresas, el. pašto adresas, telefono ir fakso numeriai bei kontaktinis asmuo,

— visa bendrovės apyvarta eurais nuo 2005 m. sausio 1 d. iki 2005 m. gruodžio 31 d.

— bendras darbuotojų skaičius;

— tiksliai apibūdinta bendrovės veikla, susijusi su svarstomąja preke;

— svarstomosios prekės, kurios kilmės šalys yra Malaizija ir Taivanas, importo į Bendrijos rinką ir perpardavimo joje nuo 2005 m. sausio 1 d. iki 2005 m. gruodžio 31 d. kiekis tonomis ir vertė eurais,

— visų susijusių įmonių, gaminančių ir (arba) parduodančių svarstomąją prekę, pavadinimai ir tiksli veikla,

— kita svarbi informacija, kuri padėtų Komisijai vykdyti atranką;

— pateikdama nurodytą informaciją, bendrovė sutinka būti įtraukta į atranką. Jei bendrovė bus atrinkta, ji turės atsakyti į klausimyno klausimus ir leisti atlikti tyrimą vietoje. Jeigu bendrovė nurodys, kad ji nesutinka būti įtraukta į atranką, tai bus laikoma atsisakymu bendradarbiauti. Atsisakymo bendradarbiauti pasekmės nurodytos 8 dalyje.

Siekdama gauti informacijos, kuri, jos nuomone, yra reikalinga atliekant importuotojų atranką, Komisija papildomai kreipsis į žinomas importuotojų asociacijas.

iii) Bendrijos gamintojų atranka

Atsižvelgdama į tai, kad skundą remia daugelis Bendrijos gamintojų, Komisija atrankos būdu ketina ištirti, kokia žala yra padaryta Bendrijos pramonei.

Siekiant Komisijai suteikti galimybę atlikti atranką, visų Bendrijos gamintojų prašoma per 6 dalies b punkto i papunktyje nustatytą terminą bei 7 dalyje nurodyta forma pateikti tokią informaciją apie savo bendrovę ar bendroves:

— pavadinimas, adresas, el. pašto adresas, telefono ir fakso numeriai bei kontaktinis asmuo,

— visa bendrovės apyvarta eurais nuo 2005 m. sausio 1 d. iki 2005 m. gruodžio 31 d.

— tiksliai apibūdinta bendrovės veikla, susijusi su svarstomosios prekės gamyba;

— Bendrijos rinkoje nuo 2005 m. sausio 1 d. iki 2005 m. gruodžio 31 d. pagamintos svarstomosios prekės pardavimo vertė eurais,

— Bendrijos rinkoje nuo 2005 m. sausio 1 d. iki 2005 m. gruodžio 31 d. pagamintos svarstomosios prekės pardavimo kiekis tonomis;

— svarstomosios prekės gamybos kiekis tonomis nuo 2005 m. sausio 1 d. iki 2005 m. gruodžio 31 d.,

— visų susijusių bendrovių (3), gaminančių ir (arba) parduodančių svarstomąją prekę, pavadinimai ir tiksli veikla;

— kita svarbi informacija, kuri padėtų Komisijai vykdyti atranką; pateikdama nurodytą informaciją, bendrovė sutinka būti įtraukta į atranką. Jei bendrovė bus atrinkta, ji turės atsakyti į klausimyno klausimus ir leisti atlikti tyrimą vietoje. Jeigu bendrovė nurodys, kad ji nesutinka būti įtraukta į atranką, tai bus laikoma atsisakymu bendradarbiauti. Atsisakymo bendradarbiauti pasekmės nurodytos 8 dalyje.

iv) Galutinė atranka

Visos suinteresuotosios šalys, kurios nori pateikti bet kokią svarbią informaciją, susijusią su atranka, tai privalo padaryti per 6 dalies b punkto ii papunktyje nustatytą terminą.

Galutinę atranką Komisija ketina atlikti pasitarusi su suinteresuotosiomis šalimis, kurios pareiškė norą būti įtrauktos į atranką.

Atrinktos bendrovės privalo atsakyti į klausimyno klausimus per 6 dalies b punkto iii papunktyje nustatytą terminą ir privalo bendradarbiauti vykstant tyrimui.

Jei bendradarbiaujama nepakankamai, Komisija, vadovaudamasi pagrindinio reglamento 17 straipsnio 4 dalimi ir 18 straipsniu, gali padaryti išvadą remdamasi turimais faktais. Kaip paaiškinta 8 dalyje, išvada, padaryta remiantis turimais faktais, gali būti mažiau palanki atitinkamai šaliai.

b) Klausimynai

Siekdama gauti informacijos, kuri, jos nuomone, reikalinga tyrimui, Komisija klausimynus nusiųs atrinktoms Bendrijos pramonės bendrovėms ir visoms Bendrijos gamintojų asociacijoms, atrinktiems Taivano eksportuotojams ir (arba) gamintojams, Malaizijos eksportuotojams ir (arba) gamintojams, visoms eksportuotojų ir (arba) gamintojų asociacijoms, atrinktiems importuotojams, visoms skunde nurodytoms importuotojų asociacijoms ir atitinkamoms eksportuojančių šalių valdžios institucijoms.

i) Malaizijos eksportuotojai ir (arba) gamintojai

Visos šios suinteresuotosios šalys nedelsdamos turėtų faksu kreiptis į Komisiją, kad sužinotų, ar jos minimos skunde, ir prireikus prašyti klausimyno per šio pranešimo 6 dalies a punkto i papunktyje nustatytą terminą, atsižvelgiant į tai, kad šio prašymo 6 dalies a punkto ii papunktyje nustatytas terminas taikomas visoms suinteresuotosioms šalims.

ii) Taivano eksportuotojai ir (arba) gamintojai, prašantys nustatyti individualų dempingo skirtumą

Atsižvelgiant į pagrindinio reglamento 17 straipsnio 3 dalį ir 9 straipsnio 6 dalį, Kinijos Liaudies Respublikos eksportuotojai ir (arba) gamintojai, prašantys nustatyti individualų dempingo skirtumą, privalo pateikti atsakymus į klausimyno klausimus per šio pranešimo 6 dalies a punkto ii papunktyje nustatytą terminą. Todėl jie turi prašyti klausimyno per 6 dalies a punkto i papunktyje nustatytą terminą. Tačiau šios šalys turėtų žinoti, kad, jei vyks eksportuotojų ir (arba) gamintojų atranka, vis dėlto Komisija gali nuspręsti neskaičiuoti jų individualaus dempingo skirtumo, jei eksportuotojų ir (arba) gamintojų būtų tiek daug, kad individualus nagrinėjimas pernelyg apsunkintų tyrimą ir trukdytų jį laiku baigti.

c) Informacijos rinkimas ir suinteresuotųjų šalių klausymai

Visos suinteresuotosios šalys yra raginamos pareikšti savo nuomonę, pateikti kitą nei atsakymai į klausimyną informaciją ir pateikti patvirtinamuosius dokumentus. Šią informaciją ir patvirtinamuosius dokumentus Komisija turi gauti per 6 dalies a punkto ii papunktyje nustatytą terminą.

Be to, Komisija gali išklausyti suinteresuotąsias šalis, jei jos pateikia prašymą, kuriame nurodo svarbias priežastis, dėl kurių reikėtų jas išklausyti. Toks prašymas turi būti pateiktas per 6 dalies a punkto iii papunktyje nustatytą terminą.

5.2. Bendrijos interesų vertinimo tvarka

Remiantis pagrindinio reglamento 21 straipsniu ir įrodžius, kad vykdomas dempingas ir padaryta žala, bus sprendžiama, ar antidempingo priemonių priėmimas neprieštaraus Bendrijos interesams. Dėl šios priežasties, jeigu Bendrijos pramonė, importuotojai, jiems atstovaujančios asociacijos, atstovaujantys vartotojai ir atstovaujančios vartotojų organizacijos įrodo objektyvų ryšį tarp jų veiklos ir svarstomosios prekės, jie gali pranešti apie save ir pateikti Komisijai informaciją pagal 6 dalies a punkto ii papunktyje nustatytą bendrą terminą. Šalys, veikusios taip, kaip nurodyta pirmesniame sakinyje, per 6 dalies a punkto iii papunktyje nustatytą terminą gali prašyti būti išklausytos, nurodydamos konkrečias priežastis, dėl kurių jos turėtų būti išklausytos. Reikėtų pažymėti, kad į informaciją, pateiktą pagal 21 straipsnį, bus atsižvelgta tik tuomet, jei ji bus pagrįsta faktiniais įrodymais.

6. Terminai

a) Bendrieji terminai

i) Šalims prašyti klausimyno ar kitų prašymo formų

Visos suinteresuotosios šalys turėtų prašyti klausimyno kuo greičiau, bet ne vėliau kaip po 15 dienų nuo šio pranešimo paskelbimo Europos Sąjungos oficialiajame leidinyje dienos.

ii) Šalims pranešti apie save, pateikti atsakymus į klausimyną ir kitą informaciją

Visos suinteresuotos šalys, jei tyrimo metu reikia atsižvelgti į jų pastabas, privalo pranešti apie save Komisijai, pareikšti savo nuomonę ir pateikti atsakymus į klausimyną arba kitą informaciją per 40 dienų nuo šio pranešimo paskelbimo Europos Sąjungos oficialiajame leidinyje, nebent nurodyta kitaip. Atkreiptinas dėmesys į tai, kad daugumos pagrindiniame reglamente išdėstytų procesinių teisių įgyvendinimas priklauso nuo to, ar per minėtą laikotarpį šalis pranešė apie save.

Tyrimui atrinktos bendrovės privalo pateikti atsakymus į klausimyno klausimus per 6 dalies b punkto iii papunktyje nustatytą terminą.

iii) Klausymai

Per tą patį 40 dienų laikotarpį visos suinteresuotosios šalys gali kreiptis į Komisiją, kad šioji jas išklausytų.

b) Konkretus terminas, per kurį turi būti atlikta atranka

i) 5.1 dalies a punkto i papunktyje, 5.1 dalies a punkto ii papunktyje ir 5.1 dalies a punkto iii papunktyje nurodytą informaciją Komisija turi gauti per 15 dienų nuo šio pranešimo paskelbimo Europos Sąjungos oficialiajame leidinyje dienos, atsižvelgiant į tai, kad Komisija ketina konsultuotis dėl galutinės atrankos su suinteresuotosiomis šalimis, kurios per 21 dieną nuo šio pranešimo paskelbimo Europos Sąjungos oficialiajame leidinyje dienos pareiškė norą dalyvauti atrankoje.

ii) Visą kitą atrankai svarbią informaciją, kaip nurodyta 5.1 dalies a punkto iv papunktyje, Komisija privalo gauti per 21 dieną nuo šio pranešimo paskelbimo Europos Sąjungos oficialiajame leidinyje dienos.

iii) Atrinktų šalių atsakymus į klausimyną Komisija privalo gauti per 37 dienas nuo pranešimo apie jų įtraukimą į atranką dienos.

7. Pareiškimai raštu, atsakymai į klausimyną ir susirašinėjimas

Visi suinteresuotųjų šalių pareiškimai ir prašymai turi būti pateikiami raštu (ne elektronine forma, jei nenurodyta kitaip), nurodant suinteresuotosios šalies pavadinimą, adresą, el. pašto adresą, telefono ir fakso numerius. Visa medžiaga raštu, įskaitant informaciją, kurios prašoma šiame pranešime, atsakymai į klausimyną ir slaptas suinteresuotųjų šalių susirašinėjimas žymimas „Riboto naudojimo“ (4), ir, atsižvelgiant į pagrindinio reglamento 19 straipsnio 2 dalį, kartu pateikiamas neslaptas variantas, kuris žymimas „Suinteresuotosioms šalims susipažinti“.

Komisijos adresas susirašinėjimui:

European Commission Directorate General for Trade Directorate B Office: J-79 5/16 B-1049 Brussels Faks. (32 2) 295 65 05

8. Atsisakymas bendradarbiauti

Tais atvejais, kai suinteresuotoji šalis atsisako leisti susipažinti su būtina informacija, jos nepateikia per nustatytą terminą arba akivaizdžiai trukdo tyrimui, pagal pagrindinio reglamento 18 straipsnį išvados (negalutinės arba galutinės, teigiamos arba neigiamos) gali būti daromos remiantis turimais faktais.

Nustačius, kad suinteresuotoji šalis pateikė melagingą ar klaidinančią informaciją, į ją neatsižvelgiama, o remiamasi turimais faktais. Jei suinteresuotoji šalis nebendradarbiauja arba bendradarbiauja tik iš dalies ir todėl išvados grindžiamos turimais faktais pagal pagrindinio reglamento 18 straipsnį, rezultatas suinteresuotajai šaliai gali būti mažiau palankus nei tuo atveju, jei ji būtų bendradarbiavusi.

9. Tyrimo tvarkaraštis

Pagal pagrindinio reglamento 6 straipsnio 9 dalį, tyrimas bus baigtas per 15 mėnesių nuo šio pranešimo paskelbimo Europos Sąjungos oficialiajame leidinyje dienos. Pagal pagrindinio reglamento 7 straipsnio 1 dalį laikinosios priemonės gali būti pradėtos taikyti ne vėliau kaip po 9 mėnesių nuo šio pranešimo paskelbimo Europos Sąjungos oficialiajame leidinyje dienos.

(1) OL L 56, 1996 3 6, p. 1. Reglamentas su paskutiniais pakeitimais, padarytais Tarybos reglamentu (EB) Nr. 2117/2005 (OL L 340, 2005 12 23, p. 17).

(2) Pagal pagrindinio reglamento 17 straipsnio 3 dalį į atranką neįtrauktos bendrovės gali prašyti nustatyti individualų dempingo skirtumą.

(3) Norėdami sužinoti susijusių bendrovių sąvokos apibrėžimą, žr. Komisijos reglamento (EEB) Nr. 2454/93, išdėstančio Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas, 143 straipsnį (OL L 253, 1993 10 11, p. 1).

(4) Tai reiškia, kad dokumentas yra skirtas tik vidaus naudojimui. Jis apsaugotas pagal Europos Parlamento ir Tarybos reglamento (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais 4 straipsnį (OL L 145, 2001 5 31, p. 43). Pagal pagrindinio reglamento 19 straipsnį ir PPO Susitarimo dėl 1994 m. GATT VI straipsnio įgyvendinimo (Susitarimo dėl antidempingo) 6 straipsnį tai yra konfidencialus dokumentas.